
विषय: सूखे से निपटने के लिए सहायता
823. श्रीमती जया बच्चनः 
क्या कृषि एवं किसान कल्याण मंत्री यह बताने की कृपा करेंगे किः
 
(क) क्या सरकार ने देश भर में किसानों की बड़ी संख्या में मृत्यु/आत्महत्या का संज्ञान लिया है;
(ख) यदि हां, तो क्या केंद्रीय सरकार को राज्यों की सूखे की स्थिति से निपटने के लिए केंद्रीय
सहायता हेतु राज्य सरकारों से कोई प्रस्ताव प्राप्त हुआ है;
(ग) यदि हां, तो आज की तिथि के अनुसार उक्त प्रस्ताव की वर्तमान स्थिति सहित तत्संबंधी ब्यौरा क्या है; और
(घ) उक्त प्रस्ताव को कब तक अंतिम रूप दिया जाएगा?
उत्‍तर
कृषि एवं किसान कल्‍याण मंत्रालय में राज्‍य मंत्री (श्री गजेंद्र सिंह शेखावत)

(क): जी, हां। 
(ख) से (घ): वर्ष 2017-18 के दौरान छत्तीसगढ़, मध्य प्रदेश और राजस्थान की राज्य सरकारों ने सूखे की घोषणा करके और राष्ट्रीय आपदा अनुक्रिया कोष (एनडीआरएफ) से वित्तीय सहायता मांग करते हुए ज्ञापन प्रस्तुत किया है जिसका विवरण निम्‍नानुसार है:

	राज्य
	जिलों की संख्‍या

	छत्तीसगढ़
	21

	मध्य प्रदेश
	18

	राजस्थान
	13



गंभीर प्रकृति की प्राकृतिक आपदाओं के लिए एनडीआरएफ से सहायता स्वीकार्य है। एनडीआरएफ से सहायता के लिए छत्तीसगढ़, मध्य प्रदेश और राजस्थान से प्राप्‍त ज्ञापन के प्रत्‍युतर में अंतर-मंत्रालयी केन्द्रीय दल (आईएमसीटी) ने सूखे की स्थिति और आवश्यक वित्तीय सहायता का आकलन करने के लिए इन राज्यों का दौरा किया है। छत्तीसगढ़ और मध्य प्रदेश के संबंध में आईएमसीटी की रिपोर्टों पर राष्ट्रीय कार्यकारी समिति की उप-समिति (एससी - एनईसी) द्वारा विचार किया गया और एससी-एनईसी की सिफारिशों को अनुमोदन के लिए उच्‍च स्‍तरीय समिति के समक्ष प्रस्‍तुत करने हेतु गृह मंत्रालय को भेज दिया गया है।

इसके अलावा, ओडिशा राज्य सरकार ने सूचित किया है कि उसने 15 जिलों में सूखा घोषित किया है और प्रभावित किसानों को मौजूदा दिशा-निर्देशों के अनुसार कृषिगत आदान राजसहायता के संवितरण हेतु राज्य आपदा अनुक्रिया कोष (एसडीआरएफ) से कलेक्टरों को निधियां उपलब्‍ध कराई है। सूखा सहित सभी अधिसूचित प्राकृतिक आपदाओं की स्‍थिति में तत्काल उपाय करने के लिए राज्‍य सरकारों के पास एसडीआरएफ के तहत निधियां उपलब्ध होती हैं।

